ฮั่งเส็งปิดเช้าร่วง 501.08 จุด เหตุวิตกเงินเฟ้อจีน
ฮั่งเส็งปิดเช้าร่วง 501.08 จุด เหตุวิตกเงินเฟ้อจีน
11 ม.ค. 2559

ดัชนีฮั่งเส็งตลาดหุ้นฮ่องกงปิดเช้าร่วงลง โดยดัชนีฮั่งเส็งลดลง 501.08 จุด หรือ 2.45% ปิดภาคเช้าที่ 19,952.63 จุด เนื่องจากนักลงทุนวิตกกังวลเกี่ยวกับการชะลอตัวของเงินเฟ้อของจีน
ดัชนีราคาผู้บริโภค (CPI) ของจีน ขยายตัว 1.4% ในปี 2558 เมื่อเทียบกับปีก่อนหน้า ซึ่งต่ำกว่าเป้าหมาย 3% ที่รัฐบาลจีนตั้งไว้ นอกจากนั้นยังต่ำกว่าตัวเลขปี 2557 ที่โต 2%
สำหรับดัชนี CPI เดือนธ.ค. ปรับตัวขึ้น 1.6% หลังจากที่ขยายตัว 1.5% ในเดือนพ.ย.ขณะเดียวกัน ดัชนีราคาผู้ผลิต (PPI) ของจีน ซึ่งเป็นมาตรวัดเงินเฟ้อระดับค้าส่ง ปรับตัวลง 5.2% ในปี 2558 เมื่อเทียบกับปีก่อนหน้า
สำหรับในเดือนธ.ค. ดัชนี PPI ร่วงลง 5.9% เมื่อเทียบรายปี ซึ่งไม่เปลี่ยนแปลงจากเดือนพ.ย.ที่หดตัวลง 5.9% เช่นกัน ทั้งนี้ ดัชนี PPI ของจีนปรับตัวลดลงเป็นเดือนที่ 46 ติดต่อกันแล้ว